Afar sjaldgæf sjón segja reyndir sjávarlíffræðingar . Náttúruunnendur í skoðunarferð duttu í lukkupottinn þegar þeim tókst að koma auga á og fanga á myndband fiskinn síldarkóng uppi við land við Kaliforníuskagann í Mexíkó . Síldarkóngur er talinn vera lengsti beinfiskur í heimi , getur orðið 10 metra langur og vegið allt að 270 kíló . Hann heldur sig alla jafnan langt fjarri landi á allt að þúsund metra dýpi og ef fiskar af þessari tegund sjást uppi strendur eru þeir yfirleitt dauðir . Þá hefur vísindamönnum við háskólann í Lousiana tekist að mynda lifandi síldarkóng á 125 metra dýpi í Mexíkóflóa . Dauðir síldarkóngar hafa nokkrum sinnum fundist við Íslandsstrendur . Að sögn Jónsbjörns Pálssonar á Hafrannsóknastofnun eru fyrstu heimildir um það frá árinu 1906 þegar síldarkóngur fannst rekinn nálægt Grindavík og reyndist hann vera 3,80 metrar á lengd . Þá fannst fiskur sem líktist síldarkóngi ( en gæti hafa verið vogmær ) við landið árið 1919 og loks fékk þýskur togari síldarkóng á Íslandsmiðum árið 1932 . Myndbandið af síldarkóngnum í fjörunni við Kaliforníuskagann má sjá HÉR . Og HÉR er myndbandið af fiskinum í Mexíkóflóanum .